  Виталий Пронин 21-тӥ тулыспалэ дуннеын пусъё Анай кыллэсь нуналзэ. Солы сӥзьыса, 26-тӥ тулыспалэ Можга ёросысь Кватчи культура юртын ортчоз «Сизьым бурдо тӧдьы сяська» вожвылъяськон. Дышетӥсьёс Е. Семёнова но Н. Владимирова оско: Е. Короткина школазэ возьытэ уз уськыты.Та конкурсэз радъяло Кватчи школаысь удмурт кылъя дышетӥсьёс Наталья Арсентьевна Владимирова но Елена Витальевна Семёнова. Елена Витальевна (со ик школалэн директорез но) верамъя, Анай кыллэн нуналэзлы сӥзьыса, соос арлы быдэ пӧртэм ужрадъёс ортчытъяло. Туэ малпазы доразы ёрос конкурс лэсьтыны. Асьсэос ик программазэ кылдытӥзы, сценарий гожтӥзы но ёросысь мукет школаосы вазиськизы, ӵошатсконэ пыриськыны ӵектыса.- Ми огкутскемен кык кечез кутыны малпамы. Вожвылъяськон сӥземын Анай кыллэн калыккуспо нуналэзлы, но матэктэ ини 8-тӥ Март но. Соин ик конкурсын асьсэлэсь визьмо луэмзэс возьматыны дэмламы 7-тӥ-11-тӥ классъёсысь нылъёслы. Котькуд школаысь ӵошатсконэ пыриськыны быгатэ одӥг ныл. Туннэ нуналлы 11 мурт мылкыд кариз ини «Сизьым бурдо тӧдьы сяська» конкурсэ пыриськыны, - шуэ Елена Витальевна.Малы одно ик тазьы нимаське вожвылъяськон? Дышетӥсьёс верамъя, конкурс сизьым люкетлэсь. Ужрад кутскон азьын соослэн сяськазы тӧдьы луиз ке, ӵошатскон йылпумъяськыку, со турлы буёлъёсын кисьтаськоз ини.- Эн малпалэ, конкурсмы «Чеберина» выллем уз луы. Татын котькуд люкетаз нылъёсмы визьмо луэмзэс возьматозы. Кылсярысь, нылпиослэсь туала амалъёсты уже кутыны быгатэмзэс дунъялом. Асэнызы тодматыкузы, сцена вылэ уз потэ. Визитказэс соос дасяны кулэ видеопрезентация амалэн. «Кытын? Ку? Мар?» люкетаз шаермылэн историезъя, сям-йылолъёсъя юанъёс малпамы. «Визь погъёс» люкетаз удмурт кылъёсты ӟеч тодэмзэс эскером, шуом, губи нимъёсты. Амало луэмзэс но чаклаломы. Туж паймымон яке валантэм юанъёслы валэктон сётыны куромы, КВН-ын сямен, - шуэ Наталья Арсентьевна.Котькуд вожвылъяськон вискын сцена вылэ поталозы удмурт произведениосысь тодмо геройёс. Соос, ужрадэз нуэм сяна, учкисьёслэсь но визьзэс мертаны вуттозы, залын пукисьёсын удмурт шудонъёсын шудозы. Та конкурс сярысь тодэмзы бере гуртысь арлыдоос «Губияны ветлом» сценка возьматыны мылкыд каризы. Кватчи школалэсь данзэ утёз 8-тӥ классын дышетскись Екатерина Короткина. Со шуэ:- Мон дышемын ини пќртэм конкурсъёсы, олимпиадаосы пыриськыны, соин ик  таизлэсь но уг кышкаськы, сценалэсь уг возьдаськиськы.Галина Семёнова Туспуктӥз А. Горбунов Теги: анайкыл Можгаёрос  